Ma tꞌẽepai Josepa Pilatomaa Jesús kꞌapꞌɨa iidinaji,
ichimaa ɨapimerã.
Ichi Arimatea pꞌuurudepema paji mãikꞌaapa Jesude ijãa bapachi.
Mamĩda judiorã poro waibɨarã waidoopa,
awaraarãmaa kꞌawapi–e paji.
Pilatopa Josemaa jaraji Jesús kꞌapꞌɨa atanamerã.
José ome cheji Nicodemo,
chi naaweda Jesús ome pꞌãrikꞌua pedeenada.
Mãgɨpa aneeji treinta kilos mirra kꞌera áloe kꞌera ome pꞌoirada Jesús piuda kꞌapꞌɨa ɨ̃rɨ pꞌodaitꞌee.
Judiorãpa oopatakꞌa piuda ɨadakꞌãri,
ãchia Jesús kꞌapꞌɨa ma kꞌera ome pi–ia pɨratꞌaajida lienzode.
Jesús peedapꞌedaamãi ne–uu eujã kꞌaitꞌa baji.
Mama baji mãu te uria ewaa kꞌorodapꞌedaa piuda ɨadaitꞌee.
Mamĩda waide apida ɨada–e pꞌanajida.
Jesús kꞌapꞌɨa mama bɨnajida,
ma mãu te uria kꞌaitꞌa bada perã mãikꞌaapa judiorã ɨ̃ipata ewate ɨ̃rɨ bada perã.
Tomia ewate tapꞌeweda,
María Magdalena wãji Jesús kꞌapꞌɨa ɨadapꞌedaamaa.
Panakꞌãri,
unuji chi mãu te uria tꞌai mãupa tꞌapꞌa bada awara ãi bɨ.
Mapa pꞌira cheji Simón Pedromaa mãikꞌaapa mɨ,
chi apema kꞌõpꞌãyo Jesupa kꞌinia iru badamaa.
Mãpai mãgaji:
—¡Tachi Waibɨa kꞌapꞌɨa ateejidada!
aji.
¡Kꞌawada–e pꞌanɨ sãma ata bɨnajida!
Mãga ũridakꞌãri,
Pedro mɨ ome araa wãjida akꞌɨde.
Omee weda aukꞌa pꞌira wãjida.
Mamĩda mɨ Pedro kꞌãyaara isapaira pꞌiradachi.
Mapa naapɨara panaji Jesús ɨadapꞌedaamãi mãu te uriade.
Ɨ̃jaabaikꞌãri akꞌɨitꞌee edaa,
chi pꞌaru aupai unuji.
Mamĩda tꞌĩu–e paji.
Mãga nɨde Simón Pedro pacheji mãikꞌaapa tꞌĩuji edú.
Ma lienzo ichiaba unuji.
Ma awara unuji Jesús poro pɨra bada pꞌaru,
bedapꞌeda awara ãi bɨ.
Mãpai mɨ aukꞌa tꞌĩuji.
Akꞌɨkꞌãri,
ijãaji Jesús chokꞌai pꞌirabaida,
aɨ naaweda taipa ijãada–e paji mĩda.
Waide kꞌawada–e paji Tachi Akꞌõre Ũraa pꞌãdade jara kꞌinia bɨ Jesús piupꞌeda,
chokꞌai pꞌirabaiitꞌeeda akꞌãri.
Maapꞌeda tai omee weda temaa wãjida.
Mamĩda María beeji mãu te uria kꞌaitꞌa jẽemaa.
Mãgá jẽe nɨ̃bɨde ɨ̃jaabaiji edaa akꞌɨitꞌee.
Unuji angeleerã omé pꞌaru tꞌo–tꞌoo jɨ̃ pꞌanɨ.
Su–akꞌɨ pꞌanajida Jesús kꞌapꞌɨa badamãi,
aba chi poro bada eere,
aba chi jĩru bada eere.
Ãchia iidijida Mariamaa:
—Wẽra,
¿sãapꞌeda jẽemaa bɨma?
ajida.
Mãpai Mariapa mãgaji:
—Mɨchi Waibɨa kꞌapꞌɨa ateejidada aji.
Kꞌawa–eda aji,
sãmaapɨ bɨnajida.
Mata ãpɨtee akꞌɨkꞌãri,
unuji Jesús mama bainɨ̃ bɨ.
Mamĩda iru kꞌĩra kꞌawa–e paji.
Mãpai Jesupa iidiji:
—Wẽra,
¿sãapꞌeda jẽe nɨ̃bɨma?
aji.
¿Kꞌaita jɨrɨ bɨma?
aji.
Mariapa kꞌĩsiaji ma eperã chi jãɨradepema ne–uu akꞌɨpari.
Mapa mãgaji:
—Mɨ chupɨria kꞌawáaji.
Pɨa Jesús kꞌapꞌɨa ateeji pɨrã,
jaráji sãma iru bɨ.
Mɨa atanaitꞌeeda aji.
Mãpai Jesupa mãgaji:
—¡María!
Ichi tꞌɨ̃jarakꞌãri,
waya ãpɨtee akꞌɨji mãikꞌaapa hebreo pedeede mãgaji:
—¡Rabuni!
(Jara kꞌinia bɨ “Tachi Jarateepari”.)
Jesupa mãgaji:
—Mɨ kꞌena pë́iji waide mɨ Akꞌõremaa wã–e bairã.
Jaranapáde aji,
mɨ kꞌõpꞌãyoorãmaa:
“Mɨ wãitꞌee mɨ Akꞌõremaa;
iru ichiaba parã Akꞌõre.
Mɨ wãitꞌee mɨ Akꞌõre Waibɨamaa;
iru ichiaba parã Akꞌõre Waibɨa.”
Mãpai María Magdalena wãji Jesús kꞌõpꞌãyoorãmaa nepɨrɨde ichia unuda mãikꞌaapa Jesupa jarada.